ہوائی سفر کی سہولیات کے لیے شہر کو تین ہوائی اڈوں کی خدمات حاصل ہیں۔ لیوناردو دا ونچی بین الاقوامی ہوائی اڈا (Leonardo Da Vinci International Airport) اٹلی کا اہم ہوائي اڈا ہے جس کو مقامی مقامی لوگ روم کے قریبی کمونے فیومی چینو میں واقع ہونے کی وجہ سے فیومیچینو ہوائی اڈا کہتے ہیں۔ قدرے پرانہ جیوان باتستہ پاستینے بین الاقوامی ہوائی اڈا (Giovan-Battista Pastine International Airport) قریبی جنوب مشرقی کمونے چامپینو میں واقع ہونے کی وجہ سے چامپینو ہوائی اڈا کے نام سے مشہور ہے۔ یہ ہوائی اڈا عام شہری استعمال کے علاوہ فوجی ضروریات کے لیے بھی استعمال کیا جاتا ہے۔ تیسرا ہوائی اڈا دیل اربے (Aeroporto dell'Urbe) قدرے چھوٹا ہے جو مرکز شہر سے صرف 6 کلو میٹر کی دوری پر ہے۔ اسے زیادہ تر ہیلی کاپٹروں کی آمدورقت یا نجی ہوائی جہازوں کے لیے استعمال کیا جاتا ہے۔ ان تین ہوائی اڈوں کے علاوہ چوتھا ہوائی اڈا چنتوچیلّے (Aeroporto di Centocelle) ہے جو اب ہوا بازی کے لیے قابل استعمال نہیں ہے، اور اطالوی فوج کے زیر استعمال ہے۔ اس ہوائی اڈا کے زیادہ تر حصہ کو عوامی پارک میں تبدیل کیا جا رہا ہے۔